積雪
作者：郭印
朝代：宋

paragraphs: 一夜蕭蕭灑竹聲，漏水未殘天忽明。
初疑落月照東榮，樹雞烏鵲紛紛驚。
起來積雪爛中庭，窪陷汙穢悉已平。
海水飛波上棟甍，萬瓦堆鹽一尺盈。
此身恍若游天京，銀樓玉闕爭崢嶸。
仙人想見冰霜清，園林草木皆瑤瓊。
尊中有酒且細傾，農家活計在深耕。
明年歲事欣已成，且把賦餘養殘齡，天邊日望隕欃槍。